"Έφυγε" η Μάργκαρετ Θάτσερ
η «Σιδηρά Κυρία» υπέκυψε μετά από ένα ακόμη εγκεφαλικό επεισόδιο
Απεβίωσε σε ηλικία 87 ετών, η πρώην Πρωθυπουργός της Βρετανίας, Μάργκαρετ Θάτσερ, μετά από εγκεφαλικό επεισόδιο που υπέστη. Ο βρετανός Πρωθυπουργός, Ντέιβιντ Κάμερον, διέκοψε εσπευσμένα επίσημη επίσκεψη που πραγματοποιούσε σε Ισπανία και Γαλλία. Όπως είπε η χώρα του «έχασε ένα μεγάλο ηγέτη, έναν άξιο Πρωθυπουργό και έναν σπουδαίο πολίτη». Η Μάργκαρετ Θάτσερ έμεινε γνωστή ως η «Σιδηρά Κυρία» για την σκληρότητα που έδειξε σε προσωπικά και πολιτικά ζητήματα. Επρόκειτο για έντονα συντηρητική πολιτικό που αποδυνάμωσε την ισχύ των εργατικών σωματείων, ελαχιστοποίησε τα κρατικά επιδόματα και προώθησε τον ρόλο των ιδιωτικών επιχειρήσεων. Η Θάτσερ οδήγησε την Βρετανία σε πόλεμο με την Αργεντινή το 1982 για τα νησιά Φόκλαντ, ήταν πολέμιος της ευρωπαϊκής ενσωμάτωσης και δημιούργησε μια «ιδιαίτερη σχέση» με τον αμερικανό Πρόεδρο, Ρόναλντ Ρέιγκαν, που συνέβαλλε στην κατάρρευση του κομμουνιστικού καθεστώτος στην πρώην Σοβιετική Ένωση. Ο αμερικανός Πρόεδρος, Μπαράκ Ομπάμα, ανέφερε σε ανακοίνωση του «ότι ο κόσμος έχασε έναν από τους σημαντικότερους αγωνιστές για ελευθερία και δημοκρατία». Ο πρόεδρος της Ευρωπαϊκής Επιτροπής, Ζοζέ Μανουέλ Μπαρόσο, τόνισε ότι «Η Θάτσερ ήταν χωρίς καμία αμφιβολία μια μεγάλη πολιτικός, η πρώτη γυναίκα Πρωθυπουργός στη χώρα της και ένα πρόσωπο με πολλές επιρροές στην δημιουργία της ΕΕ». Ο πρώην Πρόεδρος της Γαλλίας, Βαλερί Ζισκάντ Ντεστέν, ανέφερε ότι η Θάτσερ θα μείνει στην μνήμη όλων ως ένας ηγέτης που έβαζε πάνω από όλα τη χώρα της. Ο Πρόεδρος του Ισραήλ, Σιμόν Περές, την χαρακτήρισε εξαιρετική και ο Γενικός Γραμματέας των ΗΕ, Μπαν Κι Μουν, ανέφερε ότι ο κόσμος έχασε μια σπουδαία ηγέτη, ενώ την περιέγραψε ως «πρωτοπόρο» για την συνεισφορά της στην ειρήνη και την ασφάλεια την περίοδο του Ψυχρού Πολέμου.